|  |
| --- |
| **Általános Szerződési Feltételek**  **utolsó mérföldes szállítás**  **(LAST MILE STREAM)** |
| **Preambulum**  Megrendelő és Szállító (a továbbiakban együtt: **Szerződő Felek**) kijelentik, hogy a jelen általános szerződési feltételek az elfogadásának napjával hatályon kívül vesz minden korábbi írásbeli és szóbeli megállapodást a Szállító által nyújtott, a jelen ÁSZF hatálya alá tartozó szolgáltatások tekintetében, és a jelen ÁSZF az erre hivatkozó egyedi megállapodással együtt az a kizárólagos dokumentum, amely szabályozza a Szerződő Felek jogait és kötelezettségeit a jelen ÁSZF hatálya alá tartozó szolgáltatások (utolsó mérföldes házhozszállítás) tárgyában.  A Szállító kijelenti, hogy rendelkezik minden szükséges engedéllyel és egyéb feltétellel ahhoz, hogy a jelen ÁSZF alapján Magyarország jogszabályainak megfelelően az ÁSZF tárgyát képező tevékenységet végezze. |
| **A Szerződésben használt fogalmak jelentései:****ÁSZF:** jelenti a jelen általános szerződési feltételeket és annak minden további olyan módosításait, amik a Szállító és a Megrendelő között hatályba léptek.**Szállítási cím**: az a földrajzi vagy térképészeti szempontból meghatározott és beazonosítható, az Egyedi Megállapodásban megállapított kiszállítási területen elhelyezkedő átvételi pont, ahol a Címzett a Küldeményt átveszi, és amelyet a Megrendelő a Szállítóval jelen Szerződés teljesítése céljából közölt. |
| **Szállító:** a DoDo Hungary Korlátolt Felelősségű Társaság (székhely: 2142 Nagytarcsa, Naplás út 1., adószám: 27900226-2-43, cégjegyzékszám: 13-09-211758) |
| **Címzett**: az a természetes vagy jogi személy, aki vagy amely a Megrendelő közlése alapján a Küldemény címzettje, és akinek a Szállító a Küldeményt a Megrendelő utasítása szerint szállítja ki. |
| **Megrendelő:** A Szállítóval az ÁSZF hatálya alá tartozó szolgáltatásra irányuló jogviszonyra lépő jogi személy, jogi személyiséggel nem rendelkező szervezet, egyéni vállalkozó vagy egyéni cég. |
| **Feladási hely:** a Megrendelő által üzemeltetett kiskereskedelmi egységek vagy logisztikai állomások területén található átvételi pont, amelyet Megrendelő a Szállító felé az Egyedi Megállapodásban a Küldemény átadásának helyeként megjelölt. |
| **Küldemény:** a Megrendelő azon terméke, amelyet üzleti tevékenysége részeként kínál házhozszállítás útján és amelyet erre alkalmas csomagolással lát el, továbbá amelyet a Megrendelő utasítása szerint a Szállítónak a Címzetthez kézbesítenie kell. A Küldemény alatt annak számviteli és egyéb dokumentációját is érteni kell. Az azonos Címzett részére ugyanazon szállítás alkalmával szállítandó több termék a jelen Szerződés értelmezése során egy Küldeménynek tekintendő. |
| **Futár**: a Szállítóval munkaviszonyban, megbízási vagy vállalkozási jogviszonyban álló természetes vagy jogi személy, akit vagy amelyet a Szállító a jelen Szerződés teljesítése céljából igénybe vesz. A Szállító jogosult kiválasztani, hogy a Futár a Küldeményt milyen szállítóeszközzel juttattja el a Címzetthez. A Futár köteles betartani a közlekedési szabályokat, a Szállító etikai kódexét, higiéniai előírásokat és a pénzkezelés szabályait. |
| **Csomagküldő rendszer**: a Szállító által üzemeltetett kommunikációs rendszer (GAIA alkalmazás), amelynek célja a Megrendelőtől érkező megrendelések fogadása és feldolgozása. |
| **Egyedi Megállapodás:** az ÁSZF alapján és arra való hivatkozással a Szállító és a Megrendelő között létrejött az írásbeli szerződés, amelyen belül a Megrendelő jogosult az egyes a Szolgáltatások megrendelésére és a Szállító pedig a Szolgáltatás nyújtására köteles. |
| **Nyitvatartási idő:** a Feladási helyek Egyedi Megállapodásban meghatározott nyitvatartási ideje.**Nyitvatartási nap:** olyan naptári nap, amelyen a Megrendelő által üzemeltetett kiskereskedelmi egységek a mindenkor hatályos magyar jogszabályok szerint nyitva tarthatnak és ténylegesen nyitva tartanak. Hacsak a Felek eltérően nem állapodnak meg, a munkaszüneti napok és ünnepnapok akkor sem minősülnek Nyitvatartási napnak, ha a mindenkor hatályos magyar jogszabályok szerint a Megrendelő által üzemeltetett kiskereskedelmi egységek nyitva tarthatnak. |
| **A Szerződés tárgya**  * 1. A jelen Szerződés alapján a Szállító az alábbi szolgáltatást (a továbbiakban: **Szolgáltatás**) nyújtja a Megrendelőnek:  1. a Szállító köteles a Nyitvatartási idő végét megelőző 2 (kettő) órával leadott megrendelés esetén a Küldeményt a megrendelés napján 21 óráig, az ezt követően leadott megrendelés esetén a következő Nyitvatartási napon a Nyitvatartási időn belül a Megrendelő által megjelölt időpontig a Megrendelő által megjelölt Feladási helyen átvenni; 2. a Szállító köteles a Nyitvatartási idő végét megelőző 2 órával átvett Küldeményt az átvétel napján 21 óráig, az ezt követően átvett Küldeményt pedig az átvételt követő napon 21 óráig a Megrendelő által megjelölt Szállítási címre eljuttatni; 3. a Szállító köteles a Címzettől a Küldemény és a szállítási költség árát átvenni és a Megrendelő felé a Küldemény árát szerződés szerint megfizetni, kivéve, ha azt a Címzett már a megrendelés leadásakor a Megrendelőnek megfizette.   A Szállító nem nyújt Szolgáltatást olyan Küldemények tekintetében, amelyek jogszabály alapján csak különleges előírások figyelembevételével vagy speciális engedély birtokában szállíthatók.  A Nyitvatartási idő változásáról a Megrendelő legalább 7 (hét) nappal előre értesíti a Szállítót. Ezen értesítés elmaradása esetén, késedelmes értesítés esetén pedig az azt követő 7 (hét) napig a korábban közölt Nyitvatartási idő irányadó a Szolgáltatás szerződésszerű teljesítése tekintetében. |
| * 1. A Szállítót minden kiszállított Küldemény után **vállalkozói díj** illeti meg, amelyet a Megrendelő köteles felé jelen Szerződés szerint megfizetni. |
| * 1. Az egyes vállalkozói díjak mértékét az Egyedi Megállapodás tartalmazza. |
| * 1. A Megrendelő a Küldemény kiszolgálására vonatkozó megrendeléseket a Csomagküldő rendszeren keresztül adhatja le a Szállítónak. A Szállító az egyéb elérhetőségeire küldött, illetve telefonhívás útján leadott megrendeléseket nem köteles teljesíteni. A Megrendelő szavatolja, hogy a Csomagküldő rendszeren keresztül a Szállító részére küldött adatok a küldés időpontjában valósak, az adott Küldemény kézbesítéséhez elegendőek, illetve azok küldése időben történik. |
| * 1. A Szállító a Küldeményekkel kapcsolatos, Címzettektől érkező panaszokat nem fogadja és azokat nem kezeli. A fogyasztói panaszok kezelése a Megrendelő feladata. Ennek érdekében a Szállító köteles a beérkezett panaszokat legkésőbb 72 órán belül továbbítani a Megrendelőnek. A Megrendelő részére a Szállító a postai szolgáltatásokról szóló 2012. évi CLIX. törvény alapján a Nyitvatartási időben ügyfélszolgálatot tart fenn. A Megrendelő a Szolgáltatással kapcsolatos panaszát a Csomagküldő rendszeren keresztül küldheti el a Szállítónak. A Szállító a panaszt 15 napon belül köteles megvizsgálni és ennek eredményéről a Megrendelőt a fenti határidőben a Csomagküldő rendszeren keresztül értesíteni. |
| 1. **A Szolgáltatás teljesítése**    1. A Szállító teljesítési kötelezettsége a szállításra alkalmas Küldemény Feladási helyen történő átvételével, valamint a Címzett, a Szállítási cím és a Küldemény kézbesítésekor fizetendő összeg közlésével kezdődik. |
| * 1. A Megrendelő gondoskodik arról, hogy a Küldeményt megfelelően csomagolt küldeményként adja át a Szállítónak. Az Egyedi Megállapodásban foglalt eltérő rendelkezési hiányában a Küldeményben lévő csomagok a 30 kilogrammot, a Küldemény össztömege pedig a 100 kilogrammot nem haladhatja meg, továbbá a Küldemény maximális mérete 180x80x30 cm lehet. Amennyiben a Küldemény a fenti méreteket meghaladja, illetve a Küldemény részét képező valamely csomag túlsúlyos, a Szállító jogosult a csomag átvételét megtagadni. Amennyiben a Küldemény össztömege a 100 kilogrammot meghaladja, de egyebekben a csomagolás a fenti korlátokat nem lépi túl, a 2.2. pont szerinti vállalkozói díjat a Szállító a kézbesített Küldemény össztömegének minden megkezdett 100 kilogrammja után jogosult kiszámlázni. |
| * 1. A Futár köteles a Küldeményt a Szállítási címre kézbesíteni és átadni a Címzettnek, ha az jelen van és nem tagadja meg a Küldemény átvételét, továbbá köteles erre irányuló Megrendelői utasítás esetén a Küldemény átvételekor fizetendő összeget átvenni. |
| * 1. A Futár a szállítások teljesítése során köteles a Címzettnél rendezett állapotban megjelenni, valamint a teljesítés során mindvégig olyan magatartást tanúsítani, mely Megrendelő megítélését és jó hírnevét nem csorbítja, és Címzett Megrendelőbe vetett bizalmát nem rontja. |
| 1. **Díjazás és fizetési feltételek**    1. Ha a Szállító a 2.1 pont szerinti Szolgáltatást teljesíti, akkor részére a 2.2. pontban meghatározott vállalkozói díj jár, amelyet a Megrendelő köteles megfizetni. |
| * 1. Ha a Futár a Küldeményt felvette, de azt a Megrendelő a felvétel után, de még a Címzettnek történő átadás előtt törölte, akkor a Futár köteles a Küldeményt a Feladási helyre visszaszállítani. Ebben az esetben a Szállító a vállalkozói díjra úgy jogosult, mintha a Küldeményt a Címzettnek szerződés szerint kiszolgáltatta volna. |
| * 1. Amennyiben a Megrendelő a Futár igénylése után, de még a Küldemény átadása előtt törli a megrendelést, úgy a Szállító a 2.2. pontban meghatározott vállalkozói díj felére jogosult. |
| * 1. Amennyiben a Címzett a Küldeménnyel vagy a Szolgáltatással kapcsolatban panaszt tesz a Megrendelőnél, illetve a Küldemény átvételét megtagadja, a Szállító a Megrendelő utasítása alapján köteles új Küldeményt kiszállítani a Címzettnek és/vagy a kiszállított Küldeményt visszaszolgáltatni a Feladási helyre. Amennyiben a panasz vagy a Küldemény átvételének megtagadása a Szállítónak felróható, úgy a Szállító sem a panasszal vagy megtagadással érintett Szolgáltatásért, sem az esetleges megismételt Szolgáltatásért nem számíthat fel díjat. Amennyiben a panasz vagy a Küldemény átvételének megtagadása a Szállítónak nem róható fel, úgy a Szállító jogosult mind az eredeti, mind a megismételt Szolgáltatásért a 2.2. pont szerinti díjat felszámítani. |
| * 1. A Szállító minden második naptári hetet követően állít ki számlát a Megrendelő felé, amelyet a Megrendelő 30 (harminc) naptári napon belül köteles kiegyenlíteni. Ha a Megrendelő bármely befogadott számla megfizetésével 15 napot meghaladó késedelembe esik, a Szállító jogosult a Szolgáltatások teljesítését mindaddig felfüggeszteni, ameddig a számla teljes összegét a Megrendelő kiegyenlíti. A Megrendelő a Szolgáltatás felfüggesztésével összefüggésben semmilyen kárigényt nem jogosult a Szállítóval szemben érvényesíteni. |
| * 1. A Szerződő Felek egymással a Csomagküldő rendszer által nyilvántartott adatok alapján számolnak el. A Csomagküldő rendszerhez a Szállító a Megrendelőnek hozzáférést biztosít, a Megrendelő pedig az adatok valódiságát jogosult ellenőrizni. |
| * 1. A vállalkozói díj magában foglalja a Szállítónál jelen Szerződés teljesítésével felmerült valamennyi költséget. |
| * 1. A Szállító jogosult elektronikus számlát kiállítani, amelyhez a Megrendelő kifejezetten hozzájárul. A Szerződő Felek megállapodnak abban is, hogy a számla kézbesítésére (i) a Megrendelő által az Egyedi Megállapodásban megjelölt, vagy egyébként kapcsolattartásra használt e-mail címet, ezek hiányában (ii) a Megrendelő által a cégnyilvántartásban közzétett elektronikus elérhetőségként megadott e-mail címet használják. Az előbbiekben meghatározott e-mail címre küldött számla közlése egyoldalú jognyilatkozatnak minősül és az igazolt elküldés utáni percben a címzetthez megérkezik, továbbá a számla az elküldéstől számított 3 nap leteltével átvettnek minősül. |
| 1. **A Szerződés megszűnése és megszüntetése**   Az ÁSZF hatálya alatt kötött Egyedi Megállapodás annak eltérő rendelkezése hiányában az aláírásának napján lép hatályba és határozatlan időtartamra szól. Bármelyik Szerződő Fél jogosult a Szerződést indokolás nélkül 30 nap felmondási idővel felmondani, amely felmondási idő a másik fél címére ajánlott levélként küldött felmondólevél megküldését követő 3. munkanapon kezdődik. |
| **A Szerződő Felek jogai és kötelezettségei**  * 1. A Szerződő Felek a szerződéses jogviszony alatt és azt követően is kötelesek úgy eljárni, hogy megvédjék a másik Szerződő Fél jó hírnevét és üzleti titkait. Kötelesek minden tőlük elvárhatót megtenni azért, hogy a jelen Szerződést teljesítsék, illetve a másik Szerződő Fél teljesítését elősegítsék. |
| * 1. A Szállító jogosult és köteles a Szállítási címen átvenni a Küldemény ellenértékét és szállítási költséget, ha azt a Címzett a Megrendelőnek vagy pénzösszeg átvételére jogosult megbízottjának előzetesen nem fizette meg és ezt a tényt a Megrendelő a megrendelés leadásával egyidejűleg a Csomagküldő rendszerben jelezte („**Utánvétes fizetés**”). Ennek teljesítésére a Szállító köteles elegendő váltópénzzel és bankkártya elfogadó terminállal ellátni a Futárt. Az ellenérték és a szállítási költség átvételével, kezelésével, őrzésével és a Megrendelő felé történő kifizetésével összefüggésben felmerülő valamennyi költséget a Szállító köteles viselni. A pénz átvételével kapcsolatban a Szállító a felróhatóságától, illetve a Futár felróhatóságától függetlenül teljes felelőséggel tartozik a Megrendelő felé. Abban az esetben, ha a Futár az előírtnál kevesebb pénz ad át a Szállítónak, úgy a Szállító köteles ezen veszteséget saját vagyona terhére megtéríteni a Megrendelőnek. Amennyiben a Futár a címzettől a Küldemény árát és a szállítási költséget meghaladóan pénzt kap (borravaló), az a Futárt illeti meg. Utánvétes fizetés esetén a Küldemény ellenértékét és a szállítási költséget a Szállító kezeli és előbbit a Szállító minden második naptári hetet követő hét (7) napon belül köteles a Megrendelő felé megfizetni. Az átutalásról szóló igazolást, valamint a csomagszámot, a Címzett nevét, az utánvéttel fizetett összeget, a Küldemény Megrendelőtől történő felvételének dátumát és a rendelésazonosítót tartalmazó, előzetesen egyeztetett formátumú excel fájlt a Szállító köteles hetente megküldeni a Megrendelő elektronikus számlák fogadása céljából fenntartott email címére. |
| * 1. Az Utánvétes fizetés sikertelensége esetén a Szállító a Küldeményt nem szolgáltathatja ki a Címzettnek, hanem azt a Feladási helyre vissza kell szállítania. A Szállító ugyanígy jár el, ha a Címzett a Küldemény átvételét megtagadta. Ezen esetekben a Szállító a 2.2. pont szerint jogosult díjazásra. |
| * 1. A Küldemény tartalmát és a hozzá tartozó dokumentációt (számviteli bizonylat, egyéb elszámoló irat), valamint a csomagolás sértetlenségét és teljességét a Megrendelő ellenőrzi a Futárnak történő átadás előtt, a fentiek esetleges hiányosságaiért a Szállító nem felel. A Megrendelő felelős azért, hogy a Küldeményt megfelelő időben adja át a Szállító részére olyan állapotban, mennyiségben és minőségben, amely lehetővé teszi a Szállító számára, hogy azt a Futár a Szállítási címre szállítsa. A Szállító nem tartozik felelősséggel a Küldemény vagy a csomagolás hibája, hiányossága miatt a Címzettnek okozott károkért. |
| * 1. A Szállító az átvételtől a Címzettnek történő kiszolgáltatásig (vagy a Feladási helyre történő visszaszállításig) felelős a Küldemény állapotáért és a Küldemény által okozott károkért, kivéve, ha a kárt a Küldemény átadáskori állapota vagy a csomagolás hiányosságai okozták. Szállító a Küldemény egészének vagy részének elvesztése esetén a kártérítési kötelezettséggel tartozik és az adott szállítás díjára nem jogosult. |
| * 1. A Szállító jogosult harmadik személyeket (azaz alvállalkozókat, illetve munkavállalókat) igénybe venni jelen Szerződésből eredő kötelezettségeinek teljesítése céljából. E személyek tevékenységéért úgy felel, mintha a Szolgáltatást maga végezte volna el. |
| * 1. A Szállító köteles a Küldemények átvételéről és kiszállításáról fizetési mód szerinti bontásban folyamatos kimutatást készíteni, melyet köteles megküldeni a Megrendelő felé legkésőbb az általa kiállított számla mellékleteként. |
| * 1. A Szállító a Küldemények kiszállítását jogosult saját arculata szerint dekorált szállítási eszközzel, a Futároknak biztosított dekorált formaruhában teljesíteni. |
| * 1. Szállító kijelenti és szavatolja, hogy jelen ÁSZF szerinti tevékenységére felelősségbiztosítással rendelkezik, melyet az Egyedi Megállapodás hatálya alatt fenntart. A Szerződő Felek a Szállító szerződésszegésből eredő károkért való felelősségét a Küldemény összértékében, de legfeljebb Küldeményenként 500.000, - Ft-ban, azaz ötszázezer forintban korlátozzák.   2. Ha a Felek által a szerződéskötéskor előre nem látható, és a Szállító ellenőrzési körén kívül eső okból, így különösen, de nem kizárólagosan tűz, földrengés, árvíz, súlyos időjárási körülmények, üzemanyag-hiány, járvány, karantén, határzár vagy más hatósági közlekedési korlátozás, terrorista cselekmények, felkelés, polgárháború vagy háború miatt a Szolgáltatás teljesítése akadályba ütközik, a Felek ezt vis maior helyzetnek tekintik. A Szállító köteles a vis maior helyzetről haladéktalanul értesíteni a Megrendelőt. A vis maior helyzet fennállása alatt a Szállító mentesül a szerződés teljesítése alól, így különösen nem felel a teljesítés késedelméért. |
| **Üzleti titkok, titoktartás, adatvédelem, munkavállalók átcsábításának tilalma**  * 1. 7.1. A Szerződő Felek vállalják, hogy kölcsönösen bizalmasan kezelik és titokban tartják a Megrendelővel, a Címzettel, a Szállítóval és azon személyekkel kapcsolatos minden információt, adatot és tényt, akiket a Szállító a jelen Szerződés teljesítésébe bevon, ideértve a jelen Szerződés feltételeit, illetve üzleti tevékenységüket, amelyekről a Megrendelő és a Szállító a jelen Szerződés teljesítése során tudomást szerez (továbbiakban: **Üzleti titok**). |
| * 1. Üzleti titkoknak különösen, de nem kizárólag a következők minősülnek, függetlenül attól, hogy azokat a Szerződő Felek kifejezetten bizalmasként jelölték-e meg vagy sem: |
| * a vevők, a szállítók és alvállalkozók neve, valamint a rájuk vonatkozó információk és tények (pl. forgalom összege, címe, kapcsolattartók és egyéb személyek neve, szerződések tartalma); * a munkavállalókra vonatkozó bizalmas információk; * más szerződéses partnerekre vonatkozó információk; * minden egyéb, a technológiai, gyártási, kereskedelmi és irányítási eljárásokkal kapcsolatos információ és részlet, amely nyilvánosan nem hozzáférhető, beleértve, de nem kizárólagosan munkafolyamat-módszertant, munkaköri leírást stb.; * a pénzügyi helyzettel kapcsolatos gazdasági jellegű ismeretek, beleértve az árakat, pénzügyi terveket és elszámolásokat; * minden know-how, beleértve, de nem kizárólagosan az alkalmazott technológiákat, a munkát, a gyártást, az üzleti és egyéb alkalmazott eljárásokat, a munkaszervezést, a stratégiai és operatív terveket. |
| * 1. A Szerződő Felek vállalják, hogy a másik Szerződő Fél vagy az érintett felek előzetes írásbeli hozzájárulása nélkül nem hozzák nyilvánosságra azt az Üzleti titkot, amely a másik Szerződő Féltől tudomásukra jutott. E kötelezettség nem alkalmazandó az alábbi esetekre:      + az Üzleti Titok nyilvánosságra hozatala szükséges a Szerződő Fél e megállapodás szerinti kötelezettségeinek teljesítéséhez;      + a Szerződő Fél köteles eleget tenni a hatályos jogszabályok szerinti kötelezettségének, különösen annak, hogy az őt megkereső hatóságnak a titoktartással érintett információról, adatról vagy tényről tájékoztatást adjon;      + ez az információ, adat vagy tény nyilvánosan hozzáférhető. |
| * 1. A Szerződő Feleket az Egyedi Megállapodás megszűnése esetén a fentiekben részletezett titoktartási kötelezettég továbbra is terheli. |
| * 1. A Megrendelő, mint adatkezelő a Szállító részére a szállítások teljesítése érdekében személyes adatokat ad át a Címzettekkel kapcsolatban. A Szállító szavatolja, hogy adatfeldolgozóként az Európai Parlament és a Tanács (EU) 2016/679 rendelete (2016. április 27.) a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK irányelv hatályon kívül helyezéséről (általános adatvédelmi rendelet; GDPR) rendelkezései szerint jár el, illetve gondoskodik a személyes adatok megfelelő biztonságának biztosításáról. Felek az adatfeldolgozással kapcsolatos részletes megállapodásukat az ASZF mellékletében rögzítik.   2. A Megrendelő kötelezettséget vállal arra, hogy nem kezdeményezi munkaviszony vagy egyéb munkavégzésre irányuló jogviszony létesítését az Egyedi Megállapodás teljesítésében részt vevő Futárokkal az Egyedi Megállapodás hatálya alatt és a megszűnést követő 6 hónapig.   3. Ha bármelyik Szerződő Fél megszegi a jelen 7. pontban foglalt bármely kötelezettségét, köteles a másik Szerződő Félnek minden egyes jogsértésért 3.000.000, - Ft, azaz hárommillió forint összegű kötbért megfizetni az írásbeli fizetési felhívás kézbesítését követő tíz naptári napon belül. |
| **Záró rendelkezések**  * 1. Jelen ÁSZF bármely rendelkezését jogosult a Szállító egyoldalúan módosítani az erről szóló tájékoztatás megküldésével azzal, hogy a módosítás legkorábban a tájékoztatás megküldését követő 30. napon léphet hatályba. Amennyiben a Megrendelő e módosítást nem fogadja el, úgy ajánlott postai küldeményként feladott nyilatkozatával a tájékoztatás kézhezvételét követő 15 napon belül közölt felmondással megszüntetheti a felek között létrejött valamennyi, az ÁSZF hatálya alá tartozó Egyedi Megállapodást az ÁSZF módosítás hatályba lépését megelőző utolsó napra.   2. Szállító negyedévenként felülvizsgálja az üzemanyagárakat. Amennyiben azt állapítja meg, hogy az utolsó negyedév utolsó hónapjában érvényes, a Nemzeti Adó- és Vámhatóság által a személyi jövedelemadóról szóló törvény 82. § (2) bekezdés szerint a Magyar Közlönyben közzétett fogyasztási norma szerinti üzemanyagköltség-elszámolással kapcsolatosan alkalmazható piaci árszabású gázolaj üzemanyagár a megelőző naptári negyedév végén közzétett értéktől bármilyen irányban 10 (tíz) százalékot meghaladó mértékben eltér, úgy a Szállító a 8.1. pont rendelkezéseinek megfelelő alkalmazásával az Egyedi Megállapodásban rögzített vállalkozói díjat a következő naptári negyedévtől kezdődően jogosult és köteles egyoldalúan, a 10 (tíz) százalékot meghaladó mértékben módosítani.   3. Szállító a 8.1. pont rendelkezéseinek megfelelő alkalmazásával jogosult és köteles a vállalkozói díjat egyoldalúan módosítani minden naptári évet követő év január 1. napjától kezdődően a Központi Statisztikai Hivatal által a naptári évre vonatkozóan közzétett éves fogyasztóiár-index változásának megfelelő mértékben. |
| * 1. Az ÁSZF kizárólag akkor válik az Egyedi Megállapodás részévé, ha a Megrendelő azt megismerte. Az ÁSZF többek között akkor is az Egyedi Megállapodás részévé válik, ha a Megrendelőnek történő megküldéstől számított 3 napon belül a Megrendelő azt nem vitatja. Amennyiben a Megrendelő a fenti határidőben az ÁSZF valamely rendelkezését vitatja, úgy csak a vitatott feltételek nem válnak az Egyedi Megállapodás részévé, azonban az ÁSZF nem vitatott része az Egyedi Megállapodás részévé válik. Az ÁSZF akkor is a Megállapodás részévé válik, ha az a jelen pont rendelkezései szerint a Felek közötti korábbi megállapodás részévé vált. |
| * 1. A Szerződő Felek a jelen Szerződésből eredő jogvitájukat kötelesek először békés úton rendezni. Ennek eredménytelensége esetére a Szerződő Felek kikötik – hatáskörtől függően – a Budai Központi Kerületi Bíróság, illetve a Székesfehérvári Törvényszék illetékességét. |
| * 1. Az ÁSZF 2022. szeptember hónap \_\_. napjától alkalmazandó. |
| **Mellékletek:**   1. Adatfeldolgozási általános szerződési feltételek |
|  |

1. számú melléklet

Adatfeldolgozási általános szerződési feltételek

Az Adatfeldolgozási szerződés (továbbiakban „**AFSZ**”) a Szállító, mint Adatfeldolgozó (továbbiakban az AFSZ-ben „**Adatfeldolgozó**”) és a Megrendelő, mint Adatkezelő (továbbiakban az AFSZ-ben „**Adatkezelő**”, Adatfeldolgozó és Adatkezelő a továbbiakban együtt Szerződő Felek, külön-külön Szerződő Fél) között alkalmazott adatfeldolgozási szabályokat tartalmazza.

Az AFSZ a Szerződő Felek között az ÁSZF elfogadásával jön létre az alábbi feltételek mellett, különös tekintettel az információs önrendelkezési jogról és az információszabadságról szóló 2011. évi CXII. törvény, (a továbbiakban: Infotv.), valamint az Európai Parlament és a Tanács (EU) 2017 április 27. napján elfogadott, a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK rendelet hatályon kívül helyezéséről (általános adatvédelmi rendelet) szóló 2016/679. rendelete (a továbbiakban: „**Rendelet**“) rendelkezéseire.

1. **A szerződés tárgya és tartama**
   1. A Szerződő Felek rögzítik, hogy a közöttük fennálló szerződésre tekintettel az Adatfeldolgozó bizonyos személyes adatok vonatkozásában az Adatkezelő utasításai alapján adatkezelési tevékenységet végez.
2. **Az adatkezelés feltételei**
   1. Az Adatfeldolgozó vállalja, hogy a személyes adatok kezelését az Adatkezelő az alábbiak szerinti, az Infotv. és a Rendelet, illetőleg az azok helyébe lépő szabályozás mindenkori hatályos rendelkezéseinek megfelelő, dokumentált utasításai szerint végzi.
   2. Az Adatfeldolgozó köteles biztosítani, hogy a személyes adatok kezelését csak az adatkezelés céljának megfelelő körben és az ahhoz szükséges mértékben végzi. Az Adatfeldolgozó a személyes adatokat az adatkezelés eredeti céljával összeegyeztethetetlen célból nem kezelheti. A Felek rögzítik, hogy az Adatfeldolgozó az AFSZ teljesítése során az Adatkezelő üzleti partnereinek különleges adatát nem kezeli.
   3. Az Adatfeldolgozó köteles minden, a személyes adatok kezelésére jogosult személyt az adatvédelemmel kapcsolatos, az Infotv. és a Rendelet, valamint az azok helyébe lépő szabályozás mindenkori hatályos rendelkezései szerinti jogairól és kötelezettségeiről, különösen a munkaviszony tartama alatt, valamint megszűnését követően is fennálló titoktartási kötelezettségről, illetve az adatkezelés során betartandó technikai és szervezési szabályokkal kapcsolatos belső előírásokról tájékoztatni. Az Adatfeldolgozó biztosítja, hogy a személyes adatok kezelésére feljogosított személyek titoktartási kötelezettséget vállalnak vagy jogszabályon alapuló megfelelő titoktartási kötelezettség alatt állnak.
   4. Az Adatfeldolgozó a személyes adatokat köteles bizalmasan kezelni. A titoktartásra vonatkozó kötelezettség az adatkezelés megszűnését követően is fennmarad. A titoktartási kötelezettség nem vonatkozik a személyes adatoknak az illetékes hatóságokkal való közlésére, és a titoktartási kötelezettség alól kivételt képez az Adatfeldolgozó jogszabályon vagy külön előíráson alapuló bejelentési kötelezettsége. Az ilyen adattovábbításról az Adatfeldolgozó köteles az Adatkezelőt késedelem nélkül értesíteni.
   5. Az Adatfeldolgozó köteles a személyes adatokat megóvni a megsemmisüléstől és a jogtalan megsemmisítéstől, elvesztéstől, a jogosulatlan hozzáféréstől és hozzáférhetővé tételtől és az egyéb jogellenes adatkezeléstől. Ennek biztosítására az Adatfeldolgozó az adatkezelés módjának és az érintettek jogaira vonatkozó kockázatoknak, valamint az Infotv. és a Rendelet, és az azok helyébe lépő szabályozás mindenkori hatályos rendelkezéseinek megfelelő technikai, szervezési és személyi intézkedéseket (a továbbiakban együtt: „**Biztonsági intézkedések**“) vezet be.
   6. A Biztonsági intézkedésekről az Adatfeldolgozó köteles az Adatkezelőt tájékoztatni. Ezen túlmenően az Adatfeldolgozó úgy nyilatkozik, hogy minimálisan eleget tesz az AFSZ mellékletében meghatározott követelményeknek.
   7. A Biztonsági intézkedések hatékonyságának és időszerűségének biztosítása érdekében az Adatfeldolgozó vállalja a technikai és szervezési megoldások hatékonyságának rendszeres, legalább évenkénti vizsgálatát.
   8. Az Adatfeldolgozó vállalja, hogy az adatkezelés természetére és a rendelkezésre álló adatokra tekintettel biztosítja az Infotv. és a Rendelet, és az azok helyébe lépő szabályozás mindenkori hatályos rendelkezései szerinti kötelezettségek teljesítéséhez szükséges és elvárható együttműködést az Adatkezelő számára.
   9. Az AFSZ megszűnését követően az Adatfeldolgozó az Adatkezelő választása szerint köteles késedelem nélkül a személyes adatokat minden másolattal együtt visszaadni az Adatkezelőnek, vagy azokat megsemmisíteni. Az Adatkezelő köteles a döntéséről előzetesen tájékoztatni az Adatfeldolgozót. Ez a rendelkezés nem vonatkozik az Adatfeldolgozónak a személyes adatok megtartására vonatkozó jogára annyiban, amennyiben az külön jogszabály alapján fennálló archiválási kötelezettség teljesítése, jogi igények érvényesítése céljából, vagy belső szabályok alapján szükséges.
   10. Az Adatfeldolgozó – kérésre – tájékoztatja az Adatkezelőt az általa igénybe vett adatfeldolgozók személyéről és elérhetőségéről.
   11. Az Adatfeldolgozó az Adatkezelő rendelkezésére bocsát minden olyan információt, amely a szerződésből eredő kötelezettségek teljesítésének igazolásához szükséges.
   12. Az Adatfeldolgozó adatkezelési tevékenységét érintő adatvédelmi incidens bekövetkezése esetén Adatfeldolgozó segítséget nyújt az Adatkezelő számára a Rendeletben foglalt kötelezettségek teljesítése érdekében.
   13. Az Adatfeldolgozó köteles haladéktalanul tájékoztatni az Adatkezelőt, ha valamely utasítása sérti az Infotv. és a Rendelet, illetve az azok helyébe lépő szabályozás mindenkori hatályos rendelkezéseit.
   14. Az Adatkezelő az AFSZ hatálya alatt bármikor jogosult az Adatfeldolgozó által végzett adatkezelést személyesen vagy harmadik személy útján ellenőrizni. Az Adatkezelő az ellenőrzésről az Adatfeldolgozót előzetesen értesíti. Az Adatfeldolgozó az Adatkezelő rendelkezésére bocsát minden olyan információt, amely lehetővé teszi és elősegíti az Adatkezelő által vagy az általa megbízott más ellenőr által végzett auditokat, beleértve a helyszíni vizsgálatokat is.
   15. Az Adatkezelő kijelenti és szavatolja, hogy az Adatfeldolgozó jogosult az Adatkezelő által szolgáltatott személyes adatok kezelésére az érvényes jogszabályok és a jelen szerződés által meghatározott mértékben és feltételek mellett.
   16. Az Adatfeldolgozó felelős az AFSZ, valamint az Infotv. és a Rendelet, illetve az azok helyébe lépő szabályozás mindenkori hatályos rendelkezései alapján fennálló kötelezettségeinek megsértésével az Adatkezelőnek okozott teljes kárért.
   17. A Felek megállapodása alapján az Adatfeldolgozó a személyes adatok kezeléséért külön díjazásra nem jogosult, és díjazását az ÁSZF alapján folytatott tevékenységekért megillető díjazása magában foglalja. A személyes adatok kezelésével összefüggésben az Adatfeldolgozó költségtérítésre nem jogosult.
3. **Záró rendelkezések**
   1. Az AFSZ az ÁSZF hatálya alatt létrejött első Egyedi Megállapodás hatályba lépésével lép hatályba és a Szerződő Felek között létrejött valamennyi Egyedi Megállapodás megszűnésével szűnik meg. Az AFSZ megszűnése az Adatfeldolgozónak a szükségszerű cselekmények elvégzésére, így különösen a személyes adatok átadására vonatkozó kötelezettségét nem érinti.
   2. Az AFSZ záró rendelkezéseire az ÁSZF Záró rendelkezési alkalmazandók.

Az AFSZ melléklete – minimális technikai és szervezési intézkedések

* Az Adatfeldolgozó megfelelő hitelesítési eljárást valósít meg a végpontjai (asztali számítógépek és laptopok) védelme érdekében.
* Biztonsági intézkedések vannak érvényben a mobil számítástechnikai és kommunikációs lehetőségek kockázataival szembeni védelem érdekében.
* Rendezett íróasztal („clear desk”) és Zárolt képernyő („clear screen”) szabályozás van érvényben.
* Az Adatfeldolgozó által kezelt, papírdokumentumokat tartalmazó információk az irat-osztályozási szabályzat szerint kerültek besorolásra, címkézésre, védelemre és kezelésre.
* Az e-maileket egy szerver alapú vírusirtó szoftver automatikusan ellenőrzi.
* Az adatátvitelt szolgáló vagy információs szolgáltatásokat támogató távközlési kábelek védettek a lehallgatástól vagy a károsodástól.
* Felszerelést, információt vagy szoftvert nem szabad előzetes engedély nélkül elszállítani.
* A biztonsági követelmények a telephelyen kívüli berendezésekre is alkalmazandók, figyelemmel a szervezet helyiségein kívüli munkavégzésből fakadó különböző kockázatokra.
* Az Adatfeldolgozó az egyes adatkezelők részére feldolgozott személyes adatokat elkülöníti.